የደብረ ታቦር ጠቅላላ ሆስፒታል የኮሮና ቫይረስ ተጠርጣሪዎችን የሙቀት ልዬታ አገልግሎት መስጠት ጀመረ፡፡
ባሕር ዳር፡ መጋቢት 17/2012 ዓ.ም (አብመድ) የኮሮና ቫይረስ ስርጭትን ለመከላከል እየሠራ መሆኑን የደብረ ታቦር ጠቅላላ ሆስፒታል አስታወቀ።የደብረ ታቦር ጠቅላላ ሆስፒታል የኮሮና ቫይረሱ ስርጭትን ለመግታት ቫይረሱ ወደ ኢትዮጵያ መግባቱ ከተረጋገጠበት ጊዜ ጀምሮ ከደብረ ታቦር ዩኒቨርስቲ ጋር በመተባበር በራሪ ወረቀቶችን በማዘጋጀት የግንዛቤ ፈጠራ ሥራ ሲሠራ ቆይቷል።ሆስፒታሉ ከትናንት ጀምሮ ደግሞ የሙቀት መለኪያ መሣሪያዎችን በማስገባት ወደ ሆስፒታሉ የሚገቡ ተገልጋዮችን የሙቀት ልኬታ እያደረገ መሆኑን ሚዲካል ዳይሬክተሩ ገብሬ ድንቃየሁ (ዶክተር) ለአብመድ ተናግረዋል።‘‘ከሌሎች ሀገራት ተሞክሮዎች እንደምንረዳው የስርጭት መጠኑ ከሚስፋፋባቸው መካከል የሕክምና ተቋማት ናቸው’’ ብለዋል ዶክተር ገብሬ፡፡ ሆስፒታል ሰዎች ለሕክምና በብዛት የሚሰበሰቡበት በመሆኑ ተኝተው ለሚታከሙ ሕሙማን አንድ አስታማሚ ብቻ እንዲኖር፣ ሕሙማንን ሊጠይቁ የሚመጡ ሰዎች እንዳይገቡ በመከልከል እና ለሕክምና የሚገቡ ሰዎችንም የልየታ ቦታ በማዘጋጀት የሙቀት ልኬታ በማድረግ የቫይረሱን ስርጭት ለመግታት እየተሠራ እንደሆነም ገልፀዋል። እስካሁን የሙቀት ልኬታ ከተደረገላቸው ከ200 በላይ ሰዎች በቫይረሱ የተጠረጠረ ሰው አለመኖሩንም ዶክተር ገብሬ ተናግረዋል።